b'\n_START_ARTICLE_\nCan Pi (Esplugues de Llobregat)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una masia de planta basilical, amb celler i quadra. Planta baixa amb acc\xc3\xa9s per porta de llinda, pis amb finestres tamb\xc3\xa9 amb llinda i marc de pedra. Les golfes s\'obren a l\'exterior per tres obertures rematades cadascuna per una arcada de mig punt. La coberta \xc3\xa9s a dos vessants. Hi ha un pati al davant que conserva un xiprer centenari._NEWLINE_Als tres cossos originaris s\'hi afeg\xc3\xad un quart, a la dreta, en el segle XVIII. En la llinda d\'una de les finestres hi ha la inscripci\xc3\xb3 "PL X AS I PI, 1728, B P" que correspon als noms de Josep Planas i Magdalena Pi, que van fer construir la nova casa connectada a la masia original.\n_START_SECTION_\nHist\xc3\xb2ria\n_START_PARAGRAPH_\nL\'origen es remunta al segle XIV. El primer propietari documentat \xc3\xa9s Antoni Guasch, el qual pagava, l\'any 1516, censos al Monestir de Sant Pere de les Puel\xc2\xb7les. La propietat pass\xc3\xa0 a Pau Pi vers el 1625, i els seus descendents ocuparen la casa durant el segle XIX. Canvi\xc3\xa0 de propietari quan Pau Gelabert i Dom\xc3\xa8nech es cas\xc3\xa0 amb la filla hereva Magdalena Amig\xc3\xb3. El 1925, el seu fill Pau Gelabert i Amig\xc3\xb3 ced\xc3\xad part del terreny que era lim\xc3\xadtrof amb l\'esgl\xc3\xa9sia parroquial perqu\xc3\xa8 hi fos constru\xc3\xafda la capella del Sant\xc3\xadssim que s\'endinsa en la finca rural.'